Reverendo in Christo patri ac domino.. Dei gratia Aniciensi episcopo, judici delegato a reverendo patre domino Symone, tituli Sancte Cecilie presbitero cardinali, Apostolice Sedis legato, Bertrandus Dugerii et Willelmus Achardi, Willelmus de Monflor, Johannes de Cortes, Willelmus de Lespinassa, Amblardus et Stephanus de Chasluts, monachi monasterii Mauziacensis, Clarom. dioc., salutem cum omni reverencia et honore. Noverit vestra paternitas reverenda quod in causa quam movemus seu movere intendimus, auctoritate premissa, coram vobis, contra reverendum patrem Petrum, abbatem predicti monasterii Mauziacensis, Willelmum de Glenec, conmonachum nostrum, constituimus nostrum procuratorem, dantes eidem procuratori nostro plenam ac liberam potestatem et speciale mandatum agendi, petendi restitutionem, respondendi, petendi expensas, exipiendi, replicandi, jurandi de calumpnia seu de veritate dicenda in animam suam et animas nostras, et subeundi cujuslibet alterius generis sacramentum, et faciendi omnia que nos faceremus vel facere possemus, si cause predicte interessemus, gratum et ratum habituri quicquid per dictum procuratorem actum fuerit in causa predicta et procuratum. Et hoc vobis, reverende pater, et parti adverse et omnibus quorum interest per presentes significamus. Et quia sigilla propria non habemus, sigillo venerabilis patris domini.., abbatis Cluniacensis usi sumus. Et nos dictus.. abbas Cluniacensis, in testimonium omnium premissorum, ad preces dictorum monachorum, presentibus sigillum nostrum duximus apponendum. Datum apud Montes, in festo beatorum apostolorum Symonis et Jude, anno Domini Mº CCº LXº sexto. (Le sceau manque.)